**URAD PREDSEDNIKA REPUBLIKE**

**DRŽAVNI ZBOR REPUBLIKE SLOVENIJE**

**DRŽAVNI SVET REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA REPUBLIKE SLOVENIJE**

**INFORMACIJSKI POOBLAŠČENEC REPUBLIKE SLOVENIJE**

**KOMISIJA ZA PREPREČEVANJE KORUPCIJE REPUBLIKE SLOVENIJE**

**DRŽAVNA VOLILNA KOMISIJA**

**FISKALNI SVET**

**SODNI SVET**

**ZAGOVORNIK NAČELA ENAKOSTI**

**VRHOVNO SODIŠČE REPUBLIKE SLOVENIJE**

**VRHOVNO DRŽAVNO TOŽILSTVO**

**DRŽAVNO ODVETNIŠTVO**

**OBČINE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

Številka: 1002-1480/2024-3130-21

Datum: 31. 1. 2025

**Zadeva:** **Določitev osnovne plače javnim uslužbencem zaradi dviga minimalne plače za leto 2025**

Sporočamo vam, da je bilo na spletni strani Ministrstva za javno upravo v zvezi z določitvijo osnovne plače javnim uslužbencem zaradi dviga minimalne plače za leto 2025 objavljeno stališče delovne skupine za spremljanje izvajanja novega plačnega sistema: [Stališče st. 3 sprejeto na sestanku delovne skupine 29. 1 2025](https://www.gov.si/assets/ministrstva/MJU/Nov-placni-sistem/Stalisca/stalisce-st.-3-sprejeto-na-sestanku-delovne-skupine-29.-1-2025.docx) iz katerega izhaja naslednje:

1. **Javni uslužbenec je uvrščen v 1. plačni razred (1.253,90 eur)**

Delodajalec pripravi aneks k pogodbi o zaposlitvi, s katerim javnega uslužbenca v skladu z drugim odstavkom 15. člena ZSTSPJS uvrsti v 2. plačni razred, katerega vrednost znaša 1.291,52 eur.

V tem aneksu se javnemu uslužbencu v skladu z 2. in 3. točko prvega odstavka 101. člena in 102. členom ZSTSPJS določi razlika med vrednostjo 2. plačnega razreda in vrednostjo minimalne plače za leto 2025 (1.277,72 eur). Ta razlika znaša 13,8 eur. Javni uslužbenec prejme celotno razliko izplačano že s 1. obrokom, torej 1. januarja 2025, kar pomeni, da njegova osnovna plača na dan 1. januarja 2025 znaša 1.291,52 eur.

1. **Javni uslužbenec je uvrščen v 2. ali višji plačni razred, razlika pa mu je bila izračunana med vrednostjo plačnega razreda, v katerega je uvrščen, in minimalno plačo za leto 2024 oziroma vrednostjo 26. plačnega razreda stare plačne lestvice**

V skladu z 2. in 3. točko prvega odstavka 101. člena in 102. členom ZSTSPJS javni uslužbenci s 1. januarjem 2025 pridobijo pravico do izplačila celotnega zneska do vrednosti minimalne plače za leto 2025. Razlika se jim na novo določi med vrednostjo plačnega razreda, v katerega so uvrščeni, in med minimalno plačo za leto 2025.

Zaradi dviga minimalne plače za leto 2025 delodajalci pripravijo nove anekse k pogodbi o zaposlitvi, v katerih se naslednjim javnim uslužbencem, ki so uvrščeni v 2. ali višji plačni razred nove plačne lestvice, na novo določijo razlika v osnovni plači, višina obrokov in osnovna plača v prehodnem obdobju:

* javnim uslužbencem, pri katerih je bila razlika izračunana med vrednostjo plačnega razreda, v katerega so uvrščeni, in minimalno plačo za leto 2024,
* javnim uslužbencem, pri katerih je bila razlika izračunana med vrednostjo plačnega razreda, v katerega so uvrščeni, in vrednostjo 26. plačnega razreda stare plačne lestvice (1.268,04 eur), ki je sedaj nižja od zneska minimalne plače za leto 2025.

Primer: če je javni uslužbenec na dan 1. 1. 2025 uvrščen v 5. plačni razred, se mu izračuna razlika med vrednostjo 5. plačnega razreda (1411,28 eur) in vrednostjo minimalne plače za leto 2025 (1277,72 eur). Razlika znaša 133,56 eur. S 1. januarjem 2025 znaša osnovna plača javnega uslužbenca 1.377,72 eur (1.277,72 eur + 100 eur), s 1. oktobrom 2025 pa 1411,28 eur (1.377,72 eur + 33,56 eur).

V zvezi s sprejetim stališčem podajamo navodila, kako izračunate osnovno plačo v prehodnem obdobju z uporabo aplikacij, ki so objavljene na spletni strani Ministrstva za javno upravo.

V primeru pod a) točko, ko boste javne uslužbence, ki so uvrščeni v 1. plačni razred, uvrstili v 2. plačni razred, v aplikacijo z naslovom »Aplikacija za spremembe plačnega razreda ali delovnega mesta od 1. 1. 2025«, vnesete šifro delovnega mesta in 2. plačni razred javnega uslužbenca. Aplikacija vam izračuna osnovno plačo od 1. januarja 2025. Javni uslužbenec prejme celotno razliko izplačano že s 1. obrokom, torej 1. januarja 2025, kar pomeni, da njegova osnovna plača na dan 1. januarja 2025 znaša 1.291,52 eur. Aplikacija z upoštevano minimalno plačo za leto 2025 bo objavljena na spletni strani Ministrstva za javno upravo v ponedeljek, 3. februarja 2025.

V primeru pod b) točko, ko je javni uslužbenec uvrščen v 2. ali višji plačni razred, razlika pa mu je bila izračunana med vrednostjo plačnega razreda, v katerega je uvrščen, in minimalno plačo za leto 2024 oziroma med vrednostjo 26. plačnega razreda stare plačne lestvice, pa v aplikacijo za izvedbo prevedbe z naslovom »Aplikacija za izvedbo prevedbe na dan 31. 12. 2024« vnesete šifro delovnega mesta in plačni razred javnega uslužbenca na dan 31. 12. 2024 (isti plačni razred, kot ste ga vnesli za namen prevedbe plačnega razreda javnega uslužbenca). Aplikacija vam tokrat izračuna razliko od minimalne plače za leto 2025. Izhodne podatke vnesete v aneks k pogodbi o zaposlitvi javnega uslužbenca.

Proračunski uporabniki, pri katerih bo obračun plač zaključen pred uradno objavo podatka o višini minimalne plače za leto 2025, morajo izvesti poračun plač od 1. januarja 2025 pri februarski plači 2025.

Ministrstva prosimo, da s tem dopisom seznanite proračunske uporabnike iz vaše pristojnosti.

S spoštovanjem,

Mojca Ramšak Pešec

 državna sekretarka

Poslano:

* naslovnikom po elektronski pošti.